PTT เปิดรับซื้อคืนหุ้นกู้เดิม 2 ชุด พร้อมเสนอขายหุ้นกู้ใหม่หวังบริหารสภาพคล่อง
PTT เปิดรับซื้อคืนหุ้นกู้เดิม 2 ชุด พร้อมเสนอขายหุ้นกู้ใหม่หวังบริหารสภาพคล่อง
PTT เปิดรับซื้อคืนหุ้นกู้เดิม 2 ชุด พร้อมเสนอขายหุ้นกู้ใหม่หวังบริหารสภาพคล่อง
21 ต.ค. 2562

บริษัท ปตท. จำกัด (มหาชน) หรือ PTT เปิดเผยว่า ตามที่ ปตท.ได้ออกและเสนอขายหุ้นกู้สกุลเงินตราต่างประเทศจำนวน 2 ชุดให้แก่นักลงทุนต่างประเทศ ในชื่อ U.S.$350,000,000 5.875% Senior Notes due 2035 (หุ้นกู้ชุดปี 2035) และหุ้นกู้ชื่อ U.S.$600,000,000 4.500% Senior Notes due 2042 (หุ้นกู้ชุดปี2042) รวมหุ้นกู้ชุดปี 2035 และหุ้นกู้ชุดปี 2042 เรียกว่า หุ้นกู้ชุดเดิม  เมื่อปี 2548 และ 2555 ตามลำดับนั้น
โดยปตท.ดำเนินการบริหารสภาพคล่องโดยการทำคำเสนอซื้อคืนหุ้นกู้ชุดเดิม และจัดให้บริษัท ปตท. ศูนย์บริหารเงิน จำกัด (PTT TCC) ซึ่งเป็นบริษัทย่อยของ ปตท. ดำเนินการออกหุ้นกู้ 2 ชุดใหม่ทดแทนหุ้นกู้ชุดปี 2035 และหุ้นกู้ชุดปี 2042 ที่ให้ผลตอบแทนในอัตราเท่าเดิมตามลำดับ โดย ปตท. ค้ำประกันการชำระหนี้ตามหุ้นกู้ทั้ง 2 ชุดที่ออกใหม่
ทั้งนี้ การเสนอขายหุ้นกู้ 2 ชุดใหม่ดังกล่าวเป็นการเสนอขายให้แก่ผู้ถือหุ้นกู้ที่แสดงเจตนาขายหุ้นกู้ชุดเดิมแก่ ปตท.
โดย ปตท. ได้ดำเนินการซื้อคืนหุ้นกู้ชุดปี 2035 คิดเป็นจำนวนเงินต้นทั้งสิ้น 244,955,000 เหรียญสหรัฐ หรือเทียบเท่าประมาณ 7,417,237,400 บาท  และได้ดำเนินการซื้อคืนหุ้นกู้ชุดปี 2042 คิดเป็นจำนวนเงินต้นทั้งสิ้น 330,090,000 เหรียญสหรัฐ หรือเทียบเท่าประมาณ 9,995,125,200 บาท โดยระยะเวลาที่ผู้ถือหุ้นกู้ชุดเดิมแสดงความจำนงขายคืนหุ้นกู้ชุดเดิมทั้งสองชุดดังกล่าวได้สิ้นสุดเมื่อวันที่ 18 ตุลาคม 2562
ทั้งนี้ PTT TCC จะได้ดำเนินการออกและเสนอขายหุ้นกู้จำนวน 2 ชุดต่อผู้ลงทุนในต่างประเทศ แก่ผู้ที่แสดงเจตนาเสนอขายหุ้นกู้ชุดเดิมต่อ ปตท. ให้แล้วเสร็จในวันครบชำระเงิน กล่าวคือวันที่ 24 ตุลาคม 2562 โดยหุ้นกู้ 2 ชุดประกอบด้วย หุ้นกู้ในชื่อ U.S. 5.875% Senior Notes due 2035 (หุ้นกู้ใหม่ชุดที่ 1) มีเงินต้นจำนวน 244,955,000 เหรียญสหรัฐ หรือเทียบเท่าประมาณ 7,417,237,400 บาท ครบกำหนดไถ่ถอนปี 2578 และมีอัตราดอกเบี้ยคงที่ 5.875% ต่อปี
และหุ้นกู้ในชื่อ U.S. 4.500% Senior Notes due 2042 (หุ้นกู้ใหม่ชุดที่ 2) มีเงินต้นจำนวน 330,090,000 เหรียญสหรัฐ หรือเทียบเท่าประมาณ 9,995,125,200 บาท ครบกำหนดไถ่ถอนปี 2585 และมีอัตราดอกเบี้ยคงที่ที่ 4.500% ต่อปี และหุ้นกู้ใหม่ชุดที่ 1 และ หุ้นกู้ใหม่ชุดที่ 2 รวมเรียกว่า หุ้นกู้ชุดใหม่ โดย ปตท. ได้ค้ำประกันการชำระหนี้ตามหุ้นกู้ชุดใหม่ สำหรับเงินที่ได้รับสุทธิจากการออกหุ้นกู้ชุดใหม่ดังกล่าวจะถูกนำไปใช้เพื่อเป็นเงินให้กู้ยืมแก่ ปตท. เพื่อบริหารสภาพคล่องต่อไป